Urganchda ko‘ngilochar majmua ochiladi

Vazirlar Mahkamasining 20-sentabr kungi qarori bilan Urganchda “Shovot” Madaniyat va istirohat bog‘ini yaratish masalasi tasdiqlandi. Bundan maqsad aholining madaniy ehtiyojlarini qondirishdir. Bu haqda Norma.uz xabar bermoqda.

Amudaryodan boshlanib, butun shahar ichidan oqib o‘tuvchi kanal nomini oladigan ushbu bog‘ Urganch hokimiyati qoshida davlat unitar korxonasi (DUK) shaklida tashkil etiladi.
“Shovot” DUK aholiga madaniy-ko‘ngilochar xizmatlar ko‘rsatish bilan birgalikda, bog‘ hududini ko‘kalamlashtirish, ta’mirlash ishlari, sanitariya masalalariga ham javob beradi.
Korxona faoliyatini moliyalashtirishning bir qismi Urganch byudjeti tomonidan amalga oshirilsa, qolgan qismi bog‘ hududida attraksion, savdo obyektlari, umumiy ovqatlanish va boshqa xizmat turlarini ijaraga joylashtirish evaziga tushadigan daromaddan qoplanadi.
Xorazm viloyati hokimiyati tez orada “Shovot” DUK rahbari va boshqa xodimlarini ishga tayinlaydi.